# ELŐTERJESZTÉS

# BALATONBERÉNY KÖZSÉG ÖNKORMÁNYZATI KÉPVISELŐ-TESTÜLETE

# 2021. október 7.-ei nyilvános

# ülésére

# Tárgy:

# Beszámoló vagyonnyilatkozat-tételi kötelezettség teljesítéséről

# Előadó:

# dr. Várszegi József

# PTKI Elnöke

**Tisztelt Képviselő-testület!**

Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.), az egyes vagyonnyilatkozat-tételi kötelezettségekről szóló 2007. évi CLII. törvény és az információs önrendelkezési jogról és az információszabadságról szóló 2011. évi CXII. törvény alapján vagyonnyilatkozat-tételi kötelezettsége van:

* a képviselőknek,
* a polgármesternek,
* a képviselők közül választott alpolgármesternek,
* a képviselő-testület bizottsága nem képviselő tagjának.
* a fentiekkel közös háztartásban élő házas- vagy élettársnak, valamint gyermeknek (a továbbiakban: hozzátartozó),

A képviselő a vagyonnyilatkozat-tételi kötelezettségének a megválasztásától, majd ezt követően minden év január 1-jétől számított harminc napon belül köteles eleget tenni *(Mötv. 39. §).*

A képviselő a vagyonnyilatkozatához köteles csatolni a vele közös háztartásban élő hozzátartozók vagyonnyilatkozatát is *[Mötv. 39. § (1) bek.].* Kiskorú gyermek nevében a vagyonnyilatkozatot törvényes képviselője teszi meg.

Amennyiben a képviselő vagyonnyilatkozat-tételi kötelezettségét elmulasztja – annak benyújtásáig – a képviselői jogait nem gyakorolhatja, tiszteletdíjban, természetbeni juttatásban és költségtérítésben nem részesülhet *[Mötv. 39. § (2) bek.].*

A vagyonnyilatkozat-tételi kötelezettség teljesítésének elmulasztása vagy megtagadása esetén a képviselő megbízatása nem szűnik meg a törvény erejénél fogva, azonban megalapozhatja a méltatlanság fennállását.

A vagyonnyilatkozatot a szervezeti és működési szabályzatban erre kijelölt bizottság- Balatonberény esetében a Pénzügyi, Településfejlesztési, Környezetvédelmi és Idegenforgalmi Bizottság- tartja nyilván és ellenőrzi.

A képviselő és hozzátartozója tárgyévben tett vagyonnyilatkozatának benyújtását követően, a PTKI Bizottság a képviselőnek visszaadja az előző évre vonatkozó vagyonnyilatkozatát.

A bizottságok nem képviselő tagjai a vagyonnyilatkozat-tételi kötelezettségüket a megválasztásukat követő 30 napon belül kötelesek teljesíteni, majd ezt követően kétévente, az esedékesség évének június 30. napjáig *[Vnytv. 5. § (1) bekezdés cb) pont].* A vagyonnyilatkozat-tételi kötelezettség megtagadása esetén a bizottság nem képviselő tagjának megbízatása a Vnytv. erejénél fogva megszűnik *[Vnytv. 9. § (2) bek.]*.

Nyilvános ülésen kell megtárgyalni a vagyonnyilatkozat-tételi kötelezettség teljesítéséről szóló beszámolót mind a feladatra kijelölt bizottságnak, mind pedig ezt követően a képviselő-testületnek is.

A képviselő-testület Rikker Gilbert Balatonberény, Kodály u. 9. szám alatti lakost 2021. augusztus 26. napjától megválasztotta a Pénzügyi, Településfejlesztési, Környezetvédelmi és Idegenforgalmi Bizottság nem képviselő tagjának. A megválasztott bizottsági tag a jogszabályban előírt 30 napon belül vagyonnyilatkozat-tételi kötelezettségének eleget tett.

**Határozati javaslat:**

Balatonberény Község Önkormányzat Képviselő-testülete – a PTKI Bizottság tájékoztatása alapján – megállapítja, hogy Rikker Gilbert nem képviselő bizottsági tag vagyonnyilatkozat-tételi kötelezettségének eleget tett.

Határidő: értelemszerűen

Felelős: Horváth László polgármester

Balatonberény, 2021. szeptember 21.

dr. Várszegi József

PTKI elnöke